
Вера ягоная залічваецца за праведнасьць
Што ў хрысьціянскім жыцьці з двух дзеяньняў важнейшае – праяўляць веру або выконваць добрыя ўчынкі? Гэтае пытаньне моцна зацікаўлівала апостала Паўла, бо ў ягоным Пасланьні да рымлянаў ён нямала піша пра неабходнасьць веры ды вераваньня і параўноўвае яе з важнасьцю добрых учынкаў. Перагледзім адно такое месца. Маю на ўвазе словы, запісаныя ў чацьвёртым разьдзеле Пасланьня да рымлянаў. Памятайма, што апосталавыя тлумачэньні накіроўваліся ў першую чаргу юдэям, але таксама і нованаверненым у хрысьціянства язычнікам. Чытаем: «Дык што, скажам, Абрагам, бацька наш, знайшоў паводле цела? Бо калі Абрагам апраўданы ўчынкамі, ён мае пахвалу, але ня перад Богам. Бо што кажа Пісаньне? – «Паверыў Абрагам Богу, і залічана яму за праведнасьць». Таму, хто робіць, узнагарода ня з ласкі залічваецца, але з павіннасьці. А таму, хто ня робіць, але верыць у Таго, Хто апраўдвае бязбожніка, вера ягоная залічваецца за праведнасьць. Гэтак і Давід кажа, што шчасьце чалавеку, якому Бог залічвае праведнасьць незалежна ад учынкаў. «Шчасьлівыя тыя, якім адпушчаныя беззаконьні і якім грахі прыкрытыя; шчасьлівы чалавек, якому Госпад не залічыць грэху». Дык шчаснасьць гэтая для абрэзаных ці і для неабрэзаных? Бо мы кажам, што Абрагаму вера залічана за праведнасьць. Дык калі залічана?...ў абразаньні ці ў неабразаньні? Не ў абразаньні, але ў неабразаньні. І знак абразаньня ён атрымаў, як пячатку праведнасьці веры, якую ён меў у неабразаньні, каб быў ён бацькам усіх, хто верыць у неабразаньні, каб і ім залічана была праведнасьць».

З пачатку магу сказаць, што некаторыя месцы ў Пасланьні да рымлянаў цяжка поўнасьцю сьцяміць. Мне здаецца, што гэта адно з такіх месцаў. Хоць яно і так, мы ўся роўна пастараемся разабрацца ў працытаваным апосталавым тэксьце. Трэба, перш за ўсё, прыпомніць акалічнасьць, калі запісваліся толькі што выказаныя словы апостала. Дух Сьвяты быў пасланы першым пасьлядоўнікам Збаўцы Ісуса Хрыста ў юдэйскі дзень Пяцідзесятніцы. Але ж усе яны былі вернікамі ў юдэйства, гэта значыць, у веравызнаньне габрэйскага народа таго часу. Толькі пазьней, калі апосталы і першыя хрысьціяне зьвярталіся да іншых народаў і адкрывалі ім Божае Дабравесьце аб збаўленьні па веры ў Хрыста, адразу пачалі паяўляцца сярод язычнікаў новыя суполкі хрысьціянскіх вернікаў. Юдэі верылі, што Бог зьявіўся іхнім продкам і даў габрэйскім суайчыньнікам Закон Божы, які яны называлі Майсеевым Законам. У тым Законе выкладваліся маральныя прынцыпы і каштоўнасьці, але таксама адзначаліся асаблівыя юдэйскія рытуалы, якія здараліся ў назначаныя дні году. Адным з найважнейшых юдэйскіх абрадаў быў акт абразаньня, што выконвалася над асобамі мужчынскага полу. Паводле Майсеевага Закону былі і іншыя патрабаваньні як прыкладам ужываньне асаблівай ежы і падобныя акты рытуальнага значэньня. І вось пасьля таго, як першыя язычнікі навярталіся да Хрыста, веравалі ў Яго як свайго Збаўцу, многія юдэі лічылі, што і нованаверненым язычнікам абавязкова трэба было трымацца ўсіх патрабаваньняў Майсеевага Закону. Яны меркавалі, што паслухмянасьць Майсееваму Закону даруе выканаўцам нейкі ўзровень праведнасьці перад Богам. Аднак апостал Павал з такім паняцьцем не пагаджаўся і піша ў пасланьні, што празь веру ў Збаўцу Хрыста залічваецца вернікам праведнасьць перад Богам. 
Дык вось апостал прыгадвае чытачам, што Абрагам атрымаў апраўданьне перад Богам па веры ў Яго. Ён паверыў Богу ў тым, што было сказана яму, і за гэта залічана была праведнасьць яму. Так, Абрагам таксама выконваў рытуальныя ўчынкі Майсеевага Закону, але, як сьцьвярджае апостал, ён тады меў пахвалу, але ня перад Госпадам Богам. Я таго погляду, што калі гаворыцца, што Абрагам праяўляў ўчынкі, то маюцца на ўвазе абрадавыя ўчынкі, якія патрабаваліся Майсеевым Законам. Той факт, што Абрагам выконваў абрадавыя абавязкі Закону не вызваляла яго ад жыцьця паводле вызначаных маральных прынцыпаў Закону. Аднак Павал тут жа растлумачвае сваім юдэйскім суайчыньнікам, што калі язычнік зь вераю навяртаецца да Хрыста, Бог не патрабуе, каб ён выконваў тыя юдэям вядомыя рытуалы Майсеевага Закону. 

Чаму гэта так? Таму, што калі чалавек, незалежна ад таго, ці ён габрэй ці язычнік, веруе ў Хрыста як Збаўцу, яму ж прыпісваецца праведнасьць Хрыстова. Хрыстос быў пасланы Богам Айцом на зямлю, каб пражыць маральна дасканалым жыцьцём і памерці ахвяраю за чалавечыя грахі. У выніку таго кожны, хто наварочваецца да Хрыста, прымаючы Яго сваім асабістым Збаўцам, атрымлівае дараваньне грахоў перад Богам і пакрываецца Хрыстовай праведнасьцю. Вернік таксама ўваходзіць у супольнасьць Гасподняй духоўнай сям'і. У дні апостала Паўла многія юдэйскія веруючыя ў Ісуса Хрыста як Збаўцу лічылі, што і язычнікам, якія навярнуліся і ўверавалі ў Хрыста, трэба поўнасьцю трымацца ўсіх тых рытуальных актаў, што выкладваюцца ў Майсеевым Законе. На самай справе Бог гэтага не патрабаваў у наверненых да Хрыста язычнікаў. Таму і піша апостал Павал, што «хто ня робіць (гэта значыць, хто не выконвае ўсіх абрадавых ўчынкаў Майсеевага Закону), але верыць у Таго, Хто апраўдвае бязбожніка, вера ягоная залічваецца за праведнасьць». Апостал далей прыпамінае запісанае псальмасьпеваком Давідам, што «шчасьце чалавеку, якому Бог залічвае праведнасьць незалежна ад учынкаў» і «шчасьлівыя тыя, якім адпушчаныя беззаконьні і якім грахі прыкрытыя; шчасьлівы чалавек, якому Госпад не залічыць грэху». Відаць з усяго запісанага апосталам дагэтуль ён прыходзіць да высновы, што калі ў габрэйскіх мужчын патрабавалася абразаньне, то ў нованаверненых да Хрыста язычнікаў гэты ж акт не патрабавалася і нават цяпер не патрабуецца. Бог аднолькава пакрывае Сваёй праведнасьцю вернікаў абрэзаных паводле Майсеевага Закону і неабрэзаных сярод нованаверненых да Хрыста язычнікаў. Гэта праўда, што Абрагам своечасова прайшоў працэс абразаньня, будучы бацькам ізраільскага народа і прыкладам для ўсіх юдэйскіх мужчын, але яшчэ перад тым жа момантам, як сьцьвярджае апостал Павал, праведнасьць была залічана Абрагаму дзякуючы таму, што ён паверыў Богу у тым, што было сказана яму – менавіта, што ён стане бацькам шматлікіх народаў праз будучага нашчадка Ісуса Хрыста. Паводле апосталавых словаў: «Знак абразаньня ён атрымаў, як пячатку праведнасьці веры, якую ён меў у неабразаньні, каб быў ён бацькам усіх, хто верыць у неабразаньні, каб і ім залічана была праведнасьць». 

Паважаныя слухачы, са свайго боку магу сказаць, што ўсё гэта прадстаўляецца ў даволі складаным выглядзе, але відаць апосталу Паўлу трэба было ўсё гэта выказаць, каб пераканаць юдэйскіх вернікаў, што Майсееў Закон адносіўся да іх поўнасьцю, але не да нованаверненых да Хрыста язычнікаў. Абрадавыя элемэнты Майсеевага Закону спыніліся з прыходам Ісуса Хрыста, але ў Майсеевым Законе былі і тыя маральныя патрабаваньні, ад якіх ніхто зь веруючых у Хрыста ня вызвалены. Жыць па іх патрабуецца нават пасьля таго, як Хрыстос сышоў на зямлю, пражыў бязгрэшным жыцьцём, памёр ахвярнай сьмерцю за чалавечыя грахі і ўвакрэс для нашага апраўданьня. Збаўца Хрыстос указваў, як вернікам трэба будзе жыць па Божых маральных прынцыпах у Нагорнай казані, якая апісваецца ў дзесятым разьдзеле Эвангельля паводле Мацьвея. Абмяркуем асобныя пункты Нагорнай казані калісьці другім разам у будучым.

Павучальна нам яшчэ раз пераглядзець спосабы навярненьня людзей да Хрыста, як мы бачым іх на старонках Новага Запавету. Калі Ісус Хрыстос пачаў Сваё зямное служэньне сярод суайчыньнікаў, Ён ўпершыню зьвярнуўся да іх з паведамленьнем, што «споўніўся час і наблізілася Царства Божае, навярнецеся і верце ў Эвангельля».
 Прарок Ян Хрысьціцель быў першы, які заклікаў габрэяў набліжацца да Бога і Ягонага Царства пакаяньнем у сваіх грахах ды пазьнейшым навяртаньнем да Хрыста і хаджэньнем за Ім. Пасьля Ягонай ахвярнай сьмерці на рымскім крыжы і ўваскрэсеньня зь мёртвых Збаўца Хрыстос правёў некалькі дзён з вучнямі перад узьнясеньнем назад на Свайго нябеснага Айца. Ён даў ім загад распаўсюджваць Дабравесьце аб збаўленьні па веры ў Яго і аб неабходнасьці далейшага хаджэньня ўсьлед за Ім. І што трэба было людзям зрабіць пасьля таго, як яны пачулі галоўныя пункты Дабравесьця Хрыстовага? Перш за ўсё, кожнаму трэба прызнацца ў сваёй патрэбе ў збаўленьні перад Богам, бо ўсе людзі аднолькава аказваюцца грэшнікамі, якія парушылі патрабаваньні Божага маральнага Закону. Так было сказана вернікам юдаізму ў дзень Пяцідзесятніцы, калі Дух Сьвяты сышоў на першых пасьлядоўнікаў Хрыстовых. Апостал Пётра падняўся перад людзьмі, якія сабраліся на гэтае габрэйскае сьвята і расказаў ім пра Хрыста, пра Ягонае праведнае жыцьцё, ахвярную сьмерць на крыжы і ўваскрэсеньне зь мёртвых. Калі сабраныя там людзі пачулі гэта, яны запыталіся ў Пётры, што трэба зрабіць, каб выканаць Гасподнюю волю ў дачыненьні да Ісуса? Пётра адказаў, што ім трэба пакаяцца ў сваіх грахах, што ўключала іхняе ранейшае непраўдзівае прадстаўленьне Хрыста, – менавіта, кім Ён ёсьць. Затым, трэба было ўвераваць у Яго як іхняга Мэсію і Божага Сына ды Збаўцу. Трэба было гэта ўсё адкрыта заявіць прыняцьцем сьвятога воднага хрышчэньня. У выніку таго абяцалася дараваньне грахоў і дар Духа Сьвятога, Які ўваходзіў у іхнія сэрцы і дапамагаў ім жыць тым зьмененым праведным жыцьцём, што патрабуецца Законам. З гэтага пачыналася іхняе сапраўднае хрысьціянскае жыцьцё. 

Важна тут жа  адзначыць, што калі апостал Павал і іншыя апосталы растлумачвалі юдэям і язычнікам сутнасьць Дабравесьця Хрыстовага, яны падкрэсьлівалі неабходнасьць нашага прызнаньня ў тым, што кожны з нас зьяўляецца грэшнікам ці грэшніцай перад маральна дасканалым Богам. Мы ўсе калісьці і дзесьці парушылі Божы маральны Закон. Таму мы маем патрэбу ў дараваньні грахоў, што прапаноўваецца і даецца нам тады, калі мы прызнаём сябе грэшнікамі або грэшніцамі і просім прабачэньня ў Хрыста. Мы зьвяртаемся да Яго з тым паняцьцем, што ўсе нашыя добрыя дзеі не дадуць нам збаўленьня перад Богам. Мы прыходзім і зьвяртаемся да Хрыста з прызнаньнем, што Ён сапраўды памёр за нас і ўзяў на Сябе ды панёс ўсе нашыя грахі, будучы дасканалаю ахвяраю перад Богам Айцом. На гэтай падставе, калі просім дараваньне грахоў у Яго, то Ён даруе нам грахі і прымае нас у Сваю сям'ю апраўданых дзяцей. Ён пакрывае нас Сваёю праведнасьцю і мы стаім перад Госпадам Богам як ачышчаныя ад грахоў асобы. З моманту навяртаньня да Хрыста пачынаецца нашае хрысьціянскае жыцьцё і адкрываецца перад намі дарога, па якой нас павядзе Дух Сьвяты. Трыадзіны Бог становіцца нашым Госпадам, Настаўнікам і Кіроўцам. 
Паважаны слухачу, Слова Божае заяўляе, што калі хто-небудзь чуе Дабравесьце і зьвяртаецца да Хрыста з просьбай дараваньня грахоў і зьмененага жыцьця, то Ён даруе такому грахі і зь ім дзеліцца Духам Сьвятым. Дух Божы пасяляецца ў сэрцы нованаверніка і пакрывае яго Хрыстовай праведнасьцю. За гэта ўся падзяка Госпаду Богу, але гэта толькі пачатак новага жыцьця ў Ім, што значыць, Бог патрабуе ў нованаверненых дзяцей далейшага росту ў хрысьціянскай духоўнасьці і практычнай праведнасьці. Бог праз Хрыста і Духа Сьвятога нас адраджае да новага жыцьця ў Ім і кладзе на нас адказнасьць разьвівацца ў практычнай хрысьціянскай душэўнасьці і духоўнасьці.

